32006R0576
L 100/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 576/2006 НА КОМИСИЯТА
от 7 април 2006 година
за изменение на Регламент (ЕО) № 1433/2003 за определяне на подробни правила за прилагане на Регламент (ЕО) № 2200/96 на Съвета по отношение на оперативните фондове, оперативните програми и финансовата помощ
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1999 г. относно общата организация на пазара на плодове и зеленчуци (1), и по-специално член 48 от него,
като има предвид, че:
(1)
Точка 2 от приложение I към Регламент (ЕО) № 1433/2003 на Комисията (2) посочва, че специфични разходи за органично, интегрирано или експериментално производство, материали за органична растителна защита, екологични мерки, включително разходи, генерирани от екологичното управление на опаковките и мерките за подобряване на качеството, включително сертифициран мицелиум и растения и семена от категориите „основни семена“ и „сертифицирани семена“, могат да се разглеждат като допълнителни приемливи мерки за оперативните програми в продължение на максимум 10 години за всяко действие.
(2)
Опитът показа, че имаше висока степен на приемане на тези меки от организации производители в повечето държави-членки. Така тези организации производители отчетоха напълно тревогите за околната среда и качеството в своите оперативни програми. По тази причина се предвижда да се елиминира сегашната граница от десет години за действие по тези мерки.
(3)
Регламент (ЕО) № 1433/2003 следва съответно да се измени.
(4)
Мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
В точка 2 от приложение I към Регламент (ЕО) № 1433/2003 уводните думи на първа алинея се заменят със следното:
„2.
Специфични разходи за:“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 април 2006 година.